১৭ দিন পর সুড়ঙ্গে আটকা পড়া ৪১ শ্রমিকের সবাই উদ্ধার
ভারতের উত্তরাখণ্ডের উত্তরকাশীর সিল্কিয়ারি সুড়ঙ্গে আটকে পড়ার ১৭ দিন পর ৪১ শ্রমিকের সবাইকে উদ্ধার করা হয়েছে।
আজ মঙ্গলবার বাংলাদেশ সময় রাত সোয়া ৯টার মধ্যে সব শ্রমিককে উদ্ধার করা হয়েছে বলে এনডিটিভির প্রতিবেদনে জানানো হয়েছে।
'র‍্যাট হোল মাইনিং' নামে পরিচিত 'ম্যানুয়াল ড্রিলিং' পদ্ধতি ব্যবহার করে আটকে পড়া শ্রমিকদের বের করা হয় সুড়ঙ্গ থেকে।
উদ্ধারকর্মীরা জানান, আটকে পড়া প্রত্যেক শ্রমিককে বাইরে বের করে আনতে ৫-৭ মিনিট করে সময় লেগেছে।
তাদের উদ্ধারের পর বিশেষভাবে পরিবর্তিত স্ট্রেচারে করে বের করে আনা হয়।
সেখানে স্থাপিত অস্থায়ী হাসপাতালে শ্রমিকদের প্রাথমিক শারীরিক পরীক্ষা করা হয়েছে এবং ধীরে ধীরে তাদের বাইরের তাপমাত্রার সঙ্গে খাপ খাওয়ানোর উপযোগী করা হয়েছে।
ন্যাশনাল ডিজাস্টার রিলিফ ফোর্সের কর্মীরা সুড়ঙ্গের ভেতরে গিয়ে শ্রমিকদের অবস্থার প্রাথমিক মূল্যায়ন করেন।
চিকিৎসকরা জানান, শ্রমিকদের সবাই সুস্থ আছেন।
সেখানে প্রত্যেক শ্রমিকের জন্য একটি করে অ্যাম্বুলেন্স রাখা আছে। জরুরি প্রয়োজনে শ্রমিকদের প্রায় ৩০ কিলোমিটার দূরে ছিন্নলিসৌরে স্থাপিত জরুরি চিকিৎসাকেন্দ্রে নিয়ে যাওয়া সম্ভব হবে।
এছাড়া একটি হেলিকপ্টারও প্রস্তুত রাখা আছে শ্রমিকদের জন্য।
গত ১২ নভেম্বর উত্তরাখণ্ডের উত্তরকাশী জেলার একটি জাতীয় মহাসড়কে নির্মাণাধীন এই সুড়ঙ্গের একাংশ ধসে পড়ে। সুড়ঙ্গটির উচ্চতা সাড়ে আট মিটার এবং এটি প্রায় সাড়ে চার কিলোমিটার দীর্ঘ।

ভারতের উত্তরাখণ্ডের উত্তরকাশীর সিল্কিয়ারি সুড়ঙ্গে আটকে পড়ার ১৭ দিন পর ৪১ শ্রমিকের সবাইকে উদ্ধার করা হয়েছে।